Pierijos nomas
Pierijos nomas (gr. Νομός Πιερίας) – vienas iš Graikijos nomų, Centrinės Makedonijos periferijos dalis. Sostinė – Katerinė (50,5 tūkst. gyv.). Pierijos nomas yra mažiausias nomas Graikijos Makedonijoje. Pavadinimas Pierija (gr. Πιερία) siejamas su Homero gr. πῖαρ 'taukai', kas metaforiškai reiškė gr. πίειραν ἄρουραν 'derlinga žemė'. Pierijoje yra daug archeologijos požiūriu įdomių vietų – senųjų miestų Diono, Pydnos ir Platomono miestavietės. Pierijoje buvo ir Leibetros ir Pimplijos miestai. Krašte gyveno trakų gentis pierai. Pierijoje yra Piero kalnas, kuris mitologijoje laikomas Orfėjo ir mūzų gimtine. Šiame kalne, atseit, buvo garsus Piero šaltinis. Pietinėje Pierijos nomo dalyje yra Olimpo kalnas, aukščiausias Graikijos kalnas ir senovės Graikijos dievų būstinė.